শুধু তা-ই নয়, ইউপিএ আমলের অনাদায়ী ঋণ আদায়ে কেন তাঁর সরকার উদ্যোগ নিল না, সেই প্রশ্নও মোদীর উদ্দেশে ছুড়েছেন চিদম্বরম। তেমন বেশ কিছু ঋণের মেয়াদ কেন এই সরকার বাড়িয়ে দিয়েছে, তার কারণও জানতে চেয়েছেন ইউপিএ সরকারের অর্থমন্ত্রী। একের পর এক চারটি টুইটে কংগ্রেস নেতা চিদম্বরম অভিযোগ করেছেন, এনডিএ আমলে ‘নামদার’ (প্রভাবশালী)-দের ফোনের ভিত্তিতে বহু ব্যবসায়ীকে দেদার ঋণ দিয়েছেন ব্যাঙ্ক কর্তৃপক্ষ। সে সব ক্ষেত্রে নিয়ম-নীতির তোয়াক্কাও করা হয়নি। এর পরেই তিনি মোদীকে চ্যালেঞ্জ করে বলেন, ২০১৪-য় ক্ষমতায় আসার পর থেকে কত জনকে বড় মাপের ঋণ দেওয়া হয়েছে, এবং তার মধ্যে কতগুলি অনাদায়ী হয়ে পড়েছে, তার একটা হিসেব প্রধানমন্ত্রী কি দেবেন?